
  ΔΕΛΤΙΟ ΤΥΠΟΥ
Με επιτυχία πραγματοποιήθηκε η προβολή της ταινίας «Πάτρα πράσινη πόλη…περίπου» και η συζήτηση με τον σκηνοθέτη Π. Φαφούτη 

με αφορμή την ημέρα δράσης κατά της Κλιματικής Αλλαγής
Στην κατάμεστη αίθουσα εκδηλώσεων της Κοινο_Τοπίας πραγματοποιήθηκε η προβολή της ταινίας τεκμηρίωσης «Πάτρα πράσινη πόλη… περίπου» και η συζήτηση που ακολούθησε με τον σκηνοθέτη την οποία συνδιοργάνωσαν η Οικολογική Κίνηση Πάτρας και η «ΚΟΙΝΟ_ΤΟΠΙΑ» με αφορμή την 8η Δεκεμβρίου, παγκόσμια ημέρα δράσης κατά της Κλιματικής Αλλαγής.

Το ντοκιμαντέρ διάρκειας 45 λεπτών, γυρίστηκε στην Πάτρα από τον Π. Φαφούτη τον περασμένο Δεκέμβριο στα πλαίσια της σειράς Οικολογικά ημερολόγια της ΕΤ1. Μέσα από το φακό του σκηνοθέτη και των «φιλοξενούμενων» του, παρουσιάζεται η σημασία της ανακύκλωσης ληγμένων φαρμάκων, η ομορφιά του Παναχαϊκού όρους, η οικιακή κομποστοποίηση, η προσπάθεια ενός πατρινού να εγκαταστήσει ανεμογεννήτρια στην ταράτσα του, η δυσκολία να κυκλοφορείς με ποδήλατο, οι επιπτώσεις των κεραιών κινητής τηλεφωνίας, η ανακύκλωση του τηγανέλαιου κ.α.

Εκ μέρους της Οικολογικής Κίνησης Πάτρας η Μέλπω Κορδιστού μίλησε για την ημέρα δράσης κατά της Κλιματικής Αλλαγής παραθέτοντας στοιχεία για την αύξηση της θερμοκρασίας του πλανήτη, αλλά και προτείνοντας τρόπους δράσης των ενεργών πολιτών ενάντια στο φαινόμενο. Ο Παναγιώτης Καρώνης εκ μέρος της Κοινο_Τοπίας, προλόγισε την ταινία αναφερόμενος στον σκηνοθέτη Π. Φαφούτη και το έργο του.
Μετά την προβολή της ταινίας ακολούθησε ενδιαφέρουσα συζήτηση και προβληματισμός σχετικά με τη συμμετοχή των πολιτών σε καθημερινές δραστηριότητες οι οποίες συμβάλλουν στη προσπάθεια για μια αειφορική ανάπτυξη. Στο διάλογο με το σκηνοθέτη μεταξύ άλλων έλαβαν μέρος πολλοί πολίτες της Πάτρας γνωστοί για την οικολογική τους σκέψη και δράση όπως ο Θ. Κουτρούμπας, Α. Σπηλιώτης, Ε. Περπερίδου, Θ. Αιβαλιώτης, Μ. Κάργα, Π. Παπαθεοδωρόπουλος, Χ. Φουφοπούλου, Π. Ζαχαρόπουλος κ.α. Διάχυτη ήταν η πεποίθηση ότι στην πόλη μας γίνονται πολλές μικρές και σημαντικές δράσεις για την προστασία του περιβάλλοντος αλλά υπάρχει έλλειμμα πληροφόρησης και μαζικότητας για τα οποία πρέπει να γίνει προσπάθεια μεταβολής τους.

Τέλος στα πηγαδάκια και μετά το πέρας της εκδήλωσης έντονη ήταν η ανησυχία για την εξέλιξη των διαβουλεύσεων στο Ντέρμπαν της Νοτίου Αφρικής, όπου πραγματο- ποιείται παγκόσμια διάσκεψη για τις κλιματικές αλλαγές, σχετικά με τα μέτρα που πρέπει να δεσμευτούν και να πάρουν τα κράτη για την αποτροπή της ανόδου της θερμοκρασίας.   

